Hvordan bevarer man det gode forhold efter et brud? Flemming Møldrup og ekskæresten har fundet en konfliktfri måde at leve som familie på.

Det er svært at blive skilt, men det behøver ikke være svært at være skilt.

Ordene kommer fra livsstilseksperten Flemming Møldrup, og de er baseret på hans egne erfaringer som alenefar.

Han har åbnet op for samtalen om det vellykkede familieliv som skilsmisseforældre i en personlig kronik i Kristeligt Dagblad, der hitter på de sociale medier.

- Jeg havde lyst til at dele mine erfaringer om, hvordan vi har fået den gode skilsmisse, fortæller han til TV 2.

Og det er ikke bare flotte ord. Flemming Møldrup afslører, at ekskæresten lige nu går rundt i hans lejlighed og hjælper med at pynte op, fordi datteren Yoko skal fejre sin ni års fødselsdag med hele familien i dag.

Vi tænkte ikke klart

Flemming Møldrup og Julie Ralund gik fra hinanden i 2010.

De var ikke gift, men kalder det alligevel en skilsmisse - både fordi et barn var involveret og på grund af forholdets længde. Ordet ’skilsmisse’ giver bruddet mere tyngde, mener de.

Det var svært at håndtere realiteten det første år.

- Der var mange følelser i spil. Én af de beslutninger, vi hurtigt traf, var, at vi ikke skulle have nogen principper i den her fase, for vi tænkte ikke klart, siger Flemming Møldrup.

Vi blev enige om at gå i parterapi for at vende alle følelser og tale til hinanden på en ordentlig måde Flemming Møldrup

Han ville eksempelvis gerne have datteren syv dage, og så skulle hun være syv dage hos moderen, men det fungerede ikke for Yoko. Og det gik op for Flemming Møldrup, at han var nødt til at lægge sine egne behov på hylden og fokusere på datterens.

Derfor er der heller ingen faste principper om, hvordan jul og ferier skal holdes - og hvis datteren savner sin far, så henter han hende fra fritidshjemmet samme dag, fortæller han.

Parterapi efter bruddet

De begyndte også at gå i parterapi efter bruddet.

- Hvis vi skulle skabe et solidt fundament fremadrettet, så måtte vi gøre noget for at komme fra hinanden på den bedst mulige måde. Så vi blev enige om at gå i parterapi for at vende alle følelser og tale til hinanden på en ordentlig måde, som man kun kan i terapi.

Det kan han varmt anbefale, at andre skilsmisseforældre gør.

- Det var den bedste investering og den bedste beslutning. Vi fik virkelig talt ud om alting og fik ryddet luften mellem os og tømt følelsesregisteret, fortæller han.

Flemming Møldrup har datteren Yoko på ni år. Han er kendt fra DR-programmet 'Kender du typen' Foto: Stine Heilmann

Bagsiden af medaljen

I kronikken skriver Flemming Møldrup også denne opsigtsvækkende sætning: "Jeg er alenefar, og jeg er stadig sammen med min ekskæreste".

Her uddyber han, hvad det vil sige:

- Det, jeg mener, er, at vi har gjort hinanden til aktive medspillere i hinandens tilværelse. Vi er stadig forældre, selv om vi ikke har barnet, og vi har en stor tilgang i hinandens tilværelse. Vi har ingen regler om, hvornår vi må ringe til hinanden, eller hvor tit vi ses. Så på den måde er vi stadig sammen uden at være sammen.

Men det har også haft konsekvenser, og den største har været en kæreste, der havde det for svært med det tætte forhold til eksen.

- Det har fyldt så meget for én kæreste, at vi ikke kunne finde en løsning på det. Men hvis Julie og jeg ville finde sammen igen, så har vi haft seks år til det, så det er slet ikke det, det handler om, fortæller han.

- Omvendt kan jeg heller ikke rigtig lave om på det, for min tjans som far er en vigtig tjans.

Overvældet over opslag

På Facebook har kronikken høstet knap 6000 likes og over 700 delinger.

- Jeg er fuldstændig overvældet. I løbet af i går og her til morgen, har jeg fået virkelig mange beskeder fra folk, der har fundet det inspirerende og selv fortalt om, hvordan de har håndteret det, fortæller han.

Kald mig bare naiv eller post-skilsmisse-romantiker. Jeg er ligeglad. Jeg er alenefar, og jeg er stadig sammen med min ekskæreste. Ikke som kærester, men som partnere, skriver Flemming Møldrup Posted by Kristeligt Dagblad on Friday, September 23, 2016

Han tror, at interessen skyldes, at det ikke er den sædvanlige negative skilsmisseberetning.

- Det er en skilsmissehistorie uden konflikt, og dem er der rigtig mange af, som vi bare aldrig hører om, fortæller han.

Tre råd til den gode skilsmisse

Flemming Møldrup har tre gode råd til børnefamilier, der står midt i et brud:

1) Slug en helvedes masse kameler for dine børns skyld og ikke for din egen.

2) Skrot principperne. Se på, hvad der er bedst for barnet og lad være med at tænke på, hvad du har ret til selv.

3) Fjern de sårede følelser fra forældrerollen. Det gavner ikke nogen, at du er sur på din eks, for det ender med at gå ud over dine børn. Brug hellere pengene på terapi eller brug dine venner i stedet for.

Resultatet af samarbejdet med eksen er en - nu niårig - datter, der trives, fortæller Flemming Møldrup.

- Vi har fået et fuldstændig magisk barn, som er åben, social, tryg og glad, og på mange måder ikke betragter sig selv som et skilsmissebarn.

Flemming Møldrup har skrevet børnebogen 'Syv guddommelige dage i Albert Svenssons ellers ret almindelige liv', der handler om at være skilsmissebarn. Den udkom fredag.